龔侯玉豹圖
作者：方回
朝代：宋

paragraphs: 龔侯之先楚兩龔，遠孫挺挺有祖風。
五鼎食肉不掛意，萬卷讀書曾用功。
草字隸字各神妙，古詩律詩俱豪雄。
雖有一癖好畫馬，不比人間凡畫工。
颯爽脩髯雪三尺，長安市上無人識。
等閒幅紙寫驊騮，或者終身求不得。
我未嘗求忽得之，袖出玉花驄一疋。
開卷如聞嘶風聲，蹴踏青天砲霹靂。
曹霸昔遇唐明皇，畫出此馬真龍驤。
黄金拜賜南薰殿，赫奕門戶生輝光。
昇平難保金易散，晚歲奔波逃戰場。
却得少陵詩一首，名撐宇宙相悠長。
龔侯不干萬乘主，但欲追尋窮杜甫。
老筆一洗韓幹肉，天閑至寶落環堵。
詩非杜甫畫勝曹，無乃心神漫勞苦。
龔侯此筆游戲耳，別有文章垂萬古。